Tampere-talo toi kaupunkiin lähes 47 miljoonan euron tulot

Tampere-talo. Arkisto

Joonas Alanne

Tampere-talon tapahtumat toivat Tampereen talousalueelle vuonna 2017 yhteensä 46,8 miljoonaa euroa. Asia käy ilmi Tampereen yliopiston tutkimuskeskus Synergosin julkaisemasta tuoreesta vaikuttavuustutkimuksesta.

Tampere-talossa vieraili viime vuonna lähes puoli miljoonaa ihmistä, mikä näkyy myös talousalueen muiden palveluiden tuloksissa. Rahallisesti mitattuna talon konsertit toivat kaupunkiin 15,5 miljoonaa euroa ja kotimaiset kokoukset synnyttivät yli 10 miljoonan euron tulovaikutuksen. Talon konserttiasiakkaat käyttivät rahaa Tampereen vierailunsa yhteydessä keskimäärin 110 euroa ja kotimaiset kokousasiakkaat 181 euroa.

Kansainväliset kongressivieraat jättivät talousalueelle peräti 1329 euroa henkilöä kohti. Rahaa käytettiin talon omien palveluiden lisäksi runsaasti myös esimerkiksi liikennepalveluihin, majoitukseen sekä muihin viihde- ja virkistyspalveluihin.

Tampereen pormestari Lauri Lyly iloitsee tilanteesta Tampere-talon julkaisemassa tiedotteessa. Kaupunki tukee kulttuuritoimintaa 225 eurolla asukasta kohti, mikä on Suomen kaupungeista eniten.

– Tampere-talon toiminnallinen uudistus, maailman ainoan Muumimuseon avaaminen Tampere-taloon, Tampere Filharmonian jatkuva suosio sekä talon innovatiiviset uudet konseptit ovat kasvattaneet talon taloudellista vaikutusta alueellaan entisestään. Lisäksi olemme iloisia myös Tampere-talon laajasta hyvinvointivaikutuksesta koko kaupungin alueelle, sanoo Lyly.